10.4.2015

#### Viite: PLM:n lausuntopyyntö FI.PLM.2015-218, 909/40.02.00/2013

#### Lausunto: Suomalaisen tiedustelulainsäädännön suuntaviivoja. Tiedonhankintalakityöryhmän mietintö.

Huoltovarmuuskeskus on perehtynyt lausuttavana olevaan asiaan ja toteaa huoltovarmuuden varmistamisen näkökulmasta seuraavaa.

Laki huoltovarmuuden turvaamisesta (1390/1992) määrittää huoltovarmuuden tarkoitukseksi turvata poikkeusolojen ja niihin verrattavissa olevien vakavien häiriöiden varalta väestön toimeentulon, maan talouselämän ja maanpuolustuksen kannalta välttämättömät taloudelliset toiminnot ja niihin liittyvät tekniset järjestelmät. Tämä tapahtuu valtioneuvoston päätöksessä huoltovarmuuden tavoitteista (857/2013) määritetysti turvaamalla yhteiskunnalle välttämätön kriittinen tuotanto, palvelut ja infrastruktuurit.

Osana yhteiskunnan laajempaa muutosta kriittisten infrastruktuureiden, tuotannon ja palveluiden tuotanto ja ylläpito ovat siirtyneet lähes täysin yksityisen sektorin toimijoiden ylläpidettäviksi. Näiden toimivien markkinoiden ylläpitäminen häiriötilanteissa ainakin kriittisimmiltä osiltaan on huoltovarmuuden ydintä.

Jatkuva teknistyminen ja digitalisoituminen ovat lisänneet huoltovarmuudelle kriittisen tuotannon, palveluiden ja infrastruktuurien riippuvuutta tietoliikenneyhteyksistä ja tietojärjestelmistä. Näihin kohdistuu sekä normaalioloissa että poikkeusoloissa erilaisia tietoturvauhkia. Uhkien tarkoituksena voivat olla esimerkiksi yritysten hallussa oleva tuotekehitystiedot tai huoltovarmuudelle kriittisen toiminnon ylläpitämiseksi tarvittavien järjestelmien lamaannuttaminen.

On todennäköistä, että erityisesti sotilaallisissa poikkeusoloissa huoltovarmuuden kannalta kriittisiä toimintoja ylläpitäviin tietojärjestelmiin kohdistettaisiin erityisen kehittyneitä valtiollisen toimijan toteuttamia tietoturvauhkia. Lisäksi näitä toimenpiteitä tuetaan normaalioloissa kohteena oleviin tietojärjestelmiin kohdistetulla tiedustelutoiminnalla.

Lausuttavana olevan mietinnön sivulla 63 esitetään näkemys siitä, että tietoliikennetiedustelua tulisi voida käyttää kriittiseen infrastruktuuriin, siis pääosin huoltovarmuudelle kriittisiin yrityksiin, kohdistuvien vakavien uhkien havaitsemiseksi.

Mikäli mietinnössä esitetty toimintamalli elinkeinoelämän suojautumisen parantamiseksi toteutetaan, tulee ratkaisut toteuttaa siten, että mietinnössä esitetty toimintamalli sekä HAVARO-palvelu ja muut jo toteutetut tai toteutettavaksi tulevat Kyberturvallisuuskeskuksen huoltovarmuuskriittisille yrityksille kohdennetut palvelut tukevat toisiaan. Lisäksi toimintamalli tulee toteuttaa siten, että sen avulla ei luoda päällekkäisiä rakenteita tai muuteta, poisteta ja siirretä muualla tehtäväksi jo toteutettavia ratkaisuja ja toimenpiteitä, ellei niiden avulla voida merkittävästi kehittää huoltovarmuuskriittisten yritysten tietoturvaa.

Huoltovarmuuskeskus pitää mietinnössä ja sen liitteissä esitettyjä kehittämisehdotuksia ja näkemyksiä tietoliikennetiedustelun, ulkomaan henkilötiedustelun ja ulkomaan tietojärjestelmätiedustelun tarpeellisuudesta huoltovarmuuden kannalta tarkoituksenmukaisina ja ne tarjoavat hyvän pohjan tehtävälle jatkotyölle. Tärkeänä pidetään, että asiaan liittyvä lainsäädäntötyö aloitetaan viivytyksettä.

Toimitusjohtaja Raimo Luoma

Johtaja Sauli Savisalo